Κυρίες και Κύριοι

Το τελευταίο διάστημα, κάποιοι επιχειρούν να δημιουργήσουν ένα νοσηρό κλίμα.

Είναι σαφές ότι το νοσηρό αυτό κλίμα δημιουργείται από αυτούς που αισθάνονται την πίεση της Δικαιοσύνης για τη διερεύνηση συγκεκριμένων υποθέσεων που αφορούν τη διαχείριση της προηγούμενης περιόδου.

Όλοι γνωρίζουν ποιες είναι αυτές οι υποθέσεις. Και δεν είναι οι μόνες.

Έρχονται και άλλες.

Γιατί η ατιμωρησία δεν οδηγεί πουθενά, ενθαρρύνει αυτά τα φαινόμενα.

Γιατί αυτοί που διαχειρίζονταν δημοτικό χρήμα, σαν να ήταν δικό τους και αυτοί που μεταχειρίζονταν τη δημοτική περιουσία σαν να ήταν ιδιοκτησία τους, θα υποστούν τις συνέπειες.

Εγώ δεν παίζω.

Η εντολή που πήρα από τους πολίτες δεν ήταν μόνο η επιβολή και η κυριαρχία κανόνων διαφάνειας στη λειτουργία του Δήμου Κω.

Ήταν και η πλήρης διερεύνηση μιας γκρίζας , με όλη τη σημασία της λέξης, περιόδου και η απόδοση ευθυνών , εκεί που υπάρχουν.

Εγώ σέβομαι απόλυτα τη λειτουργία της Δικαιοσύνης, δεν πρόκειται να κάνω καμία νύξη και κανένα σχόλιο όσο η Δικαιοσύνη διερευνά αυτές τις υποθέσεις.

Από εκεί και πέρα όμως δεν πρόκειται να δεχθώ σκιές, λάσπη στον ανεμιστήρα και τη δημιουργία μιας νοσηρής κατάστασης.

Είναι άλλο η πολιτική κριτική, που την σέβομαι και την αποδέχομαι και άλλο η συκοφαντία, η σπίλωση υπολήψεων, οι αναπόδεικτες αθλιότητες και τα υπονοούμενα.

Όποιος έχει στοιχεία που να τεκμηριώνουν έκνομη λειτουργία ή παραβατικές πράξεις, τον καλώ να πάει στη Δικαιοσύνη.

Αν δεν γνωρίζει το δρόμο, να έρθει να πάμε μαζί.

Την Δευτέρα, όπως προανήγγειλα, εγώ ο ίδιος θα πάω στη Δικαιοσύνη για να διερευνηθεί η βασιμότητα των καταγγελιών του ‘’Οράματος’’ για το θέμα του διαγωνισμού του Φεστιβάλ των Φιλαρμονικών.

Προειδοποιώ ότι σε περίπτωση που η Δικαιοσύνη αποφανθεί ότι τηρήθηκαν όλες οι νόμιμες διαδικασίες, τότε θα υπάρξει αγωγή εναντίον όλων αυτών που επιχειρούν να δηλητηριάσουν τη δημόσια ζωή.

Έστω και αν θα την πληρώσουν ενεργούμενα και όχι οι αφανείς υποκινητές, οι οποίοι βέβαια ελέγχονται για άλλες υποθέσεις.

Και ο νοών νοήτω.

Εάν κάποιοι δεν ξέρουν από όρια, δεν μπορούν να διακρίνουν τα όρια ανάμεσα στην πολιτική κριτική και την συκοφαντία και την αθλιότητα, τα όρια αυτά θα τα θέσει η ίδια η Δικαιοσύνη.

**Στο Δήμο Κω υπάρχει διαφάνεια, είτε αρέσει σε κάποιους είτε όχι.**

Όλες οι διαδικασίες, που αφορούν διαχείριση δημόσιου χρήματος, υπόκεινται σε δημόσιο έλεγχο, αναρτώνται στη Διαύγεια.

Ακολουθούνται όλες οι νόμιμες διαδικασίες.

Το πόθεν έσχες και τα περιουσιακά στοιχεία του Δημάρχου και των Αντιδημάρχων βρίσκονται στο διαδίκτυο και στην ιστοσελίδα του Δήμου, μπορεί να τα δει κάθε πολίτης.

Ας μην κάνουμε συγκρίσεις με το γκρίζο παρελθόν και αν ίσχυαν όλα αυτά πριν, γιατί οι μνήμες είναι νωπές.

**Μπροστά μας έχουμε σημαντικές προκλήσεις.**

Υπάρχουν σημαντικά ζητήματα στη λειτουργία του Δήμου, που βρίσκονται σε εξέλιξη.

Σημαντικές πρωτοβουλίες του Δήμου που βρίσκονται στο στάδιο της υλοποίησης.

Όπως η δωρεάν μεταφορά των επισκεπτών μας με τα λεωφορεία της δημοτικής συγκοινωνίας για να βγουν οι τουρίστες από τα ξενοδοχεία και να ενισχυθεί η τοπική αγορά.

Όπως η ιστορική συμφωνία με το Δήμο της Αλικαρνασσού για την ανακήρυξη των δύο περιοχών ως τουριστικής ζώνης , που βρίσκεται πλέον στο τελικό της στάδιο, έχει σχεδόν χτιστεί και σύντομα θα υπάρξει έγκριση της αλλά και υπογραφή.

Όπως μικρά και μεγάλα έργα που βρίσκονται στο στάδιο της υλοποίησης, της μελέτης ή της ένταξης σε όλο το νησί.

**Η Κως το νησί μας, βγήκε από μια μεγάλη περιπέτεια.**

Κατάφερε να ανακάμψει, να περιορίσει και να ελαχιστοποιήσει τις απώλειες από τις αρνητικές συνέπειες του μεταναστευτικού.Και η προσπάθειά μας αυτή συνεχίζεται.

Η προσπάθεια αυτή θα αποκτήσει νέα δυναμική και οντότητα τη νέα περίοδο.

Για να γίνουμε ο τρίτος κορυφαίος τουριστικός προορισμός, με διαφορά.

Αυτές είναι οι δικές μας προτεραιότητες και όχι η αθλιότητα και η καλλιέργεια νοσηρού κλίματος, που επιστρέφει στους εμπνευστές του.

**Απέναντι σε αυτή την αθλιότητα, δεν θα δείξω καμία ανοχή.**

**Το εννοώ απόλυτα.**

Όσοι δεν το έχουν συνειδητοποιήσει ακόμα, θα το συνειδητοποιήσουν.

Όσοι θέλουν να δοκιμάσουν ή να με δοκιμάσουν, θα το μετανιώσουν.